**Likumprojekta “Grozījumi likumā “Par grāmatvedību”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekts “Grozījumi likumā “Par grāmatvedību”” (turpmāk – Likumprojekts) izstrādāts, lai ieviestu Eiropas Padomes Moneyval ekspertu rekomendācijas, sakārtotu grāmatvedības ārpakalpojumu nozari, celtu grāmatvedības pakalpojumu kvalitāti un mazinātu ēnu ekonomiku. Likumprojekts paredz ieviest ārpakalpojuma grāmatvežu licencēšanu.  Likums stājas spēkā nākamajā dienā pēc tā izsludināšanas. Pārejas periodā ārpakalpojumu grāmatveži varēs turpināt grāmatvedības pakalpojumu sniegšanu bez licences līdz tās saņemšanai, bet ne ilgāk kā līdz 2022.gada 1.februārim. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Uzdevums izstrādāt priekšlikumus Noziedzīgi iegūtu līdzekļu legalizācijas un terorisma un proliferācijas finansēšanas novēršanas (turpmāk ‑ NILLTPFN) likuma subjektu šobrīd neregulēto nozaru licencēšanai vai profesiju organizēšanai (t.sk. ārpakalpojuma grāmatveži) dots Pasākumu plāna noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam 5.4.apakšpunktā un Valsts iestāžu darba plānā ēnu ekonomikas ierobežošanai no 2016. līdz 2020.gadam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Pašreizējā situācija**  Saskaņā ar likumu „Par grāmatvedību” uzņēmuma vadītājs (kapitālsabiedrībā un kooperatīvajā sabiedrībā – valde, individuālajā uzņēmumā, zemnieka vai zvejnieka saimniecībā – īpašnieks, valsts vai pašvaldības budžeta iestādē vai aģentūrā – tās vadītājs, nevalstiskajā organizācijā – vadības institūcija, uzņēmuma vadītājs ir arī individuālais komersants un cita fiziskā persona, kas veic saimniecisko darbību) ir atbildīgs par grāmatvedības kārtošanu. Likumā „Par grāmatvedību” noteikts, kauzņēmuma vadītājam jāorganizē grāmatvedības kārtošana atbilstoši šā likuma prasībām.  Saskaņā ar likuma „Par grāmatvedību” prasībām uzņēmumā grāmatvedības kārtošanu veic grāmatvedības jautājumos kompetenta persona — grāmatvedis vai ārpakalpojumu grāmatvedis, ar ko uzņēmuma vadītājs noslēdzis attiecīgu rakstveida līgumu, kurā noteikti šīs personas pienākumi, tiesības un atbildība grāmatvedības kārtošanas jautājumos.  Šā likuma izpratnē grāmatvedis ir fiziskā persona, kurai noteiktie pamatuzdevumi Ministru kabineta 2017.gada 23.maija noteikumos Nr.264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām” (turpmāk – noteikumi Nr.264) atbilst noteiktajai grāmatveža ceturtā vai trešā līmeņa kvalifikācijai un kuras kompetenci apliecina attiecīgs izglītības dokuments (diploms vai apliecība), kā arī tāda fiziskā persona, kuras kompetenci attiecīgajos grāmatvedības jautājumos apliecina pieredze vai atbilstošs sertifikāts un kura veic grāmatveža pienākumus. Savukārt ārpakalpojumu grāmatvedis ir persona, kura, pamatojoties uz rakstveida līgumu ar uzņēmumu (izņemot darba līgumu), apņemas sniegt vai sniedz klientam grāmatvedības pakalpojumus un kura atbilst grāmatvedim noteiktajām prasībām.  Tāpat šobrīd saskaņā ar likumu ārpakalpojuma grāmatvedim ir pienākums apdrošināt savu civiltiesisko atbildību par profesionālās darbības vai bezdarbības rezultātā nodarītajiem zaudējumiem. Ārpakalpojuma grāmatveža profesionālās civiltiesiskās atbildības apdrošināšanas minimālais atbildības limits šobrīd nedrīkst būt mazāks par 3000 *euro*.  Grāmatvedības kārtošanas (grāmatvedības dokumentu un finanšu pārskatu) kvalitāte viennozīmīgi ir atkarīga no tās personas kompetences, kas kārto grāmatvedību.  Latvijā normatīvie akti šobrīd neregulē un neierobežo grāmatveža profesionālo darbību. Grāmatvedim pašam ir jārūpējas par savas kompetences uzturēšanu un kvalifikācijas celšanu, lai veiktu savu darbu profesionāli, godprātīgi un kvalitatīvi.  Latvijā brīvprātīga grāmatvežu sertificēšana notiek kopš 2000.gada. Šobrīd grāmatvežus sertificē un sertifikātus izsniedz:  - Latvijas Republikas Grāmatvežu asociācija (kopš 2000.gada izsniegti ap 580 sertifikāti, sertificēto profesionālo grāmatvežu skaits uz 31.07.2018. – 382 (97% no Latvijas Republikas Grāmatvežu asociācijas biedriem – fiziskām personām ir sertificēti)) ):  - SIA „Grāmatvežu sertifikācijas centrs” - normatīvajos aktos noteiktā kārtībā akreditēta grāmatvežu sertifikācijas institūcija (kopš 2002.gada izsniegti 899, no kuriem derīgi 520, grāmatveža kompetences sertifikāti uzņēmējdarbības grāmatvedībā vai valsts vai pašvaldību iestāžu grāmatvedībā):  - citas institūcijas, kuras organizē grāmatvežu apmācības pēc pašu noteiktiem kritērijiem un apmācītajām personām izdod attiecīgu sertifikātu.  Grāmatvedības kārtošana ir saistīta ar būtiskām sabiedrības interesēm, un galvenie grāmatvedības uzdevumi ir:  -  nodrošināt finanšu pārskatu lietotājus (ne tikai uzņēmuma īpašniekus, sadarbības partnerus, kreditorus, bet arī investorus u.tml.) ar patiesu un pilnīgu informāciju par uzņēmuma saistībām, saimnieciskās darbības rezultātiem un finanšu stāvokli;  -    nodrošināt pareizu nodokļu aprēķināšanu.  Apzinoties grāmatvedības lielo nozīmi nodokļu aprēķināšanā, grāmatvedim ir nepieciešamas vispusīgas un teicamas zināšanas grāmatvedības jomā, jo, nepārzinot uzskaites principus, pastāv risks pieļaut kļūdas nodokļa bāzes un nodokļa lieluma noteikšanā.  Ar Likumprojektu ir plānots ieviest jaunu valsts pārvaldes pakalpojumu – Ārpakalpojuma grāmatvežu licencēšana. Pakalpojuma saņemšanai plānots nodrošināt gan klātienes, gan neklātienes elektronisko un pasta starpniecības kanālu, proti, dokumentu iesniegšanu papīra formātā Valsts ieņēmumu dienestā (turpmāk – VID) vai arī VID Elektroniskās deklarēšanās sistēmā.  **Nelegāli iegūtu līdzekļu legalizācijas un terorisma finansēšanas novēršanas prasību ieviešanas nepieciešamība grāmatvedības ārpakalpojumu nozarē, mērķa grupas izvēles pamatojums, alternatīvi risinājumi un likumprojektā paredzētā regulējuma ietekme uz uzņēmējdarbības vidi un konkurenci.**  Likumprojekts izstrādāts, lai regulētu ārpakalpojuma grāmatvežu darbības tiesiskos pamatus un nodrošinātu šo personu profesionālas darbības uzraudzību, lai novērstu noziedzīgi iegūtu līdzekļu legalizāciju un terorisma finansēšanu un sekmētu stabilu, kvalitatīvu un uzticamu grāmatvedības pakalpojumu sniegšanu.  Šobrīd Latvijā nepastāv efektīvs ārpakalpojuma grāmatvežu regulējums. Eiropas Komisija savā ziņojumā par valstu noteikumiem par piekļuvi profesijām min sekojošo. Patērētājiem var rasties grūtības novērtēt pakalpojumu sniedzēju kvalifikācijas līmeni, kas ir būtiski augsta kvalitātes pakalpojumu saņemšanai. Šāds informācijas nesimetriskums liedz patērētajiem izdarīt informētu pakalpojuma sniedzēja izvēli. Lai novērstu iespējamo tirgus nepilnību risku, patērētājiem nepieciešamās garantijas varētu sniegt noteikumi, kas skaidri nosaka tirgū strādājošajiem profesionāļiem nepieciešamo tehnisko kompetenci un zināšanas (skat. Law and Kim” (2005.) Specialization and Regulation: The Rise of Professionals and the Emergence of Occupational Licensing Regulation). Šobrīd grāmatvedības ārpakalpojumu nozarē nav skaidri kritēriji, kas noteiktu minimālo profesionālās kompetences un zināšanu slieksni.  Vērtējot nepieciešamību licencēt ārpakalpojuma grāmatvežus, jāņem vērā, ka nozares sakārtošana stiprinās kopējo uzticību publiski pieejamiem finanšu pārskatiem, kas atstās pozitīvu iespaidu uz valsts spēju piesaistīt investīcijas. Grāmatvedības informācijas publiskās ticamības nozīmību uzsver arī Eiropas Komisija savā ziņojumā (skat. KOMISIJAS PAZIŅOJUMS EIROPAS PARLAMENTAM, PADOMEI UN EIROPAS EKONOMIKAS UN SOCIĀLO LIETU KOMITEJAI par valstu noteikumu par piekļuvi profesijām izvērtēšanu. pieejams: https://eur-lex.europa.eu/legal-content/LV/ALL/?uri=CELEX:52013DC0676).  2015.gada 20.maijā tika publicēta Eiropas Parlamenta un Padomes Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta Padomes Direktīvu 2005/60/EK un Komisijas Direktīvu 2006/70/EK (turpmāk - AML IV Direktīva). AML IV Direktīva tika transponēta ar 2017.gada 26.oktobra grozījumiem NILLTPFN likumā.  Ārpakalpojuma grāmatveži kā subjekti (noziedzīgi iegūtu līdzekļu legalizācijas riskam pakļautas personu grupas) ir minēti gan NILLTPFN likumā, gan AML IV Direktīvā, gan Finanšu darbību darba grupas 40.rekomendācijās. Tādējādi var secināt, ka ārpakalpojuma grāmatvežiem piemīt lielāks noziedzīgi iegūtu līdzekļu legalizācijas risks kā štata grāmatvežiem. Savukārt papildu prasību izvirzīšana tikai ārpakalpojuma grāmatvežiem nav uzskatāma par diskriminējošu prasību salīdzinājumā ar štata grāmatvežiem, jo atbilst vispārpieņemtai praksei Eiropas Savienības un starptautiskā līmenī. Ņemot vērā Noziedzīgi iegūtu līdzekļu legalizācijas novēršanas dienesta Sektoru noziedzīgi iegūtu līdzekļu legalizācijas un terorisma finansēšanas risku novērtējuma (2017.-2018.) kopsavilkuma ziņojumā (turpmāk – Risku novērtējums) minēto, ārpakalpojuma grāmatvežu nozarei piemīt vidēji augsts draudu līmenis un vidēji augsts (augsts) ievainojamības līmenis, kas kopā veido vidēji augstu (augstu) riska līmeni (skat. Risku novērtējums. 3.lp.). Papildus jāuzsver Risku novērtējumā minētais, ka kritiski vērtējama uzraudzības iestādes nespēja pilnvērtīgi identificēt uzraugāmo NILLTPFN likuma subjektu loku, nepastāvošu darbības uzsākšanas kontroļu dēļ (skat. Risku novērtējums 9.lp). Tādējādi licencēšana ir izvēlēta kā piemērotākais un atbilstošākais līdzeklis, lai sasniegtu izvirzītos mērķus, proti, nodrošinātu efektīvu darbības uzsākšanas kontroli.  Savukārt atbilstoši AML IV Direktīvas 45.panta pirmajai daļai, dalībvalstis prasa, lai atbildīgie subjekti, kas ir kādas grupas sastāvā, īstenotu grupas mēroga politiku un procedūras, tostarp datu aizsardzības politiku un grupā noteikto informācijas apmaiņas politiku un procedūras nelikumīgi iegūtu līdzekļu legalizēšanas un teroristu finansēšanas apkarošanas nolūkos. Minēto politiku un procedūras dalībvalstīs un trešās valstīs efektīvi īsteno filiāļu un to meitasuzņēmumu līmenī, kuros tiem pieder lielākā kapitāla daļa. Ņemot vērā to, ka likuma grozījumu mērķis ir ieviest sākotnējās NILLTPFN kontroles un to, ka grupas uzņēmumi nav atbrīvoti no NILLTPFN likuma prasību izpildes, likumprojekts neparedz atbrīvot no licencēšanas prasībām grupas uzņēmumus, tai skaitā gadījumos, kad zvērināts revidents pārbauda grupas uzņēmuma konsolidēto gada pārskatu.  Attiecībā uz alternatīviem risinājumiem jāmin ārpakalpojuma grāmatvežu sertificēšana, iekļaušana reglamentēto profesiju sarakstā vai publiska ārpakalpojuma grāmatvežu reģistra uzturēšana. Ārpakalpojuma grāmatvežu sertificēšana un iekļaušana reglamentēto profesiju sarakstā nodrošinātu visaugstākos profesionālās kvalitātes standartus un šādas normatīvā regulējuma iniciatīvas vairākkārt ir izteikusi Latvijas Republikas Grāmatvežu asociācija. Tomēr, lai gan grāmatvežu profesiju iekļaušana reglamentēto profesiju sarakstā teorētiski varētu palielināt to kompetenci un uzņēmēju uzticību grāmatvedības pakalpojumu sniedzējiem, daudzos gadījumos ierobežojošās normas pakalpojumu nozarē ierobežo konkurenci, tādējādi mazinot stimulu pakalpojumu sniedzējiem pazemināt cenas un celt savu pakalpojumu kvalitāti. Šajā kontekstā būtu jādomā ne tikai par kompetences un profesionalitātes līmeņa paaugstināšanu grāmatvedības pakalpojumu sniedzējiem, bet arī par tādu uzņēmējdarbības vides nosacījumu radīšanu, kas neierobežo to saimniecisko darbību. Jaunu ierobežojošu pasākumu ieviešana būtu jāizvērtē arī tādēļ, lai gūtu skaidru priekšstatu par šāda soļa ieguvumiem, proti, vai komersantu darbības ierobežošana ir samērīga un nepieciešama (skat. Atbildes vēstules projekts Latvijas Republikas Grāmatvežu asociācijai par grāmatvežu profesiju pieejams: tap.mk.gov.lv/doc/2005/FMVest\_120711\_par\_gram\_prof.1347.doc 4‑lpp.). Sertificēšana salīdzinājumā ar licencēšanu vai reģistrāciju rada lielāko monetāro izmaksu slogu grāmatvedības ārpakalpojumu sniedzējiem, jo parasti paredz tikai fiziskas personas sertificēšanu. Tādējādi obligātās profesionālās kvalifikācijas prasības attiektos uz visiem ārpakalpojuma grāmatvežiem un būtu nepieciešams ieviest jaunu reglamentētu profesiju. Savukārt licencēšanas mehānisms paredz, ka profesionālās kvalifikācijas prasībām ir jāatbilst vismaz vienai personai, kas ir atbildīga par grāmatvedības ārpakalpojumu sniegšanu juridiskajā personā. Vienlaicīgi šāds regulējums neierobežo arī vairāku atbildīgo personu iecelšanu un kompetenču nodalīšanu. Turklāt ceturtā līmeņa profesionālo kvalifikāciju grāmatvedības, ekonomikas, vadības vai finanšu jomā var iegūt arī bez maksas, savukārt sertifikācija parasti ir maksas pakalpojums, kam nepieciešams atsevišķs pakalpojuma sniedzējs un tā uzraudzības mehānisms. Tādēļ sertificēšana un ārpakalpojuma grāmatvežu profesijas reglamentēšana ir uzskatāma par lielāku brīvas konkurences un uzņēmējdarbības vides apgrūtinājumu kā licencēšana bez reglamentētas profesijas ieviešanas.  Savukārt ārpakalpojuma grāmatvežu darbības paziņošanas reģistrācija komersantam rada vismazāko administratīvo slogu un ir uzskatāma par vismazāk ierobežojošo mehānismu, tomēr attiecībā uz VID uzraugāmajiem NILLTPFN likuma subjektiem, šāda reģistrācija tikai nebūtiski atšķirsies no jau spēkā esošā normatīvā regulējuma (NILLTPFN likuma 45. panta trešās daļas), proti, tā nodrošinās reģistra publiskumu. Tādējādi ārpakalpojuma grāmatvežu darbības paziņošanas reģistrācija nemazinās nevienu no sektorā identificētajiem noziedzīgi iegūtu līdzekļu legalizācijas riskiem un būs uzskatāma par formālu darbības uzsākšanas kontroli un Moneyval rekomendāciju izpildi. Salīdzinājumā, pie licences saņemšanas komersantiem būs jāapliecina atbilstība licences prasībām, kas vienlaikus nodrošinās minimālo NILLTPFN likuma prasību izpildi un apliecinās ārpakalpojuma grāmatvežu profesionālās kvalifikācijas standartu, tādējādi būtiski palielinot personu paļaušanos uz faktu, ka publiskajā reģistrā norādītais licenci saņēmušais ārpakalpojuma grāmatvedis atbilst noteiktiem kritērijiem, kas nevar tikt noteikts pie ārpakalpojuma grāmatvežu darbības paziņošanas reģistrācijas.  Grāmatvedības kārtošanas (grāmatvedības dokumentu un finanšu pārskatu) kvalitāte viennozīmīgi ir atkarīga no tās personas kompetences, kas veic grāmatvedības kārtošanu (skat. Likumprojekta Nr. 720/Lp12 grozījumi likumā “Par grāmatvedību” anotācija pieejama: http://titania.saeima.lv/LIVS12/saeimalivs12.nsf/0/5798E60069668FEBC225804C00214D86?OpenDocument). Izvēloties ārpakalpojuma grāmatvedi, personai nav valstiski atzīta mehānisma, lai noskaidrotu, kura no šīm personām ir uzticama un zinoša, kā arī to, kādi ir šīs personas ētikas standarti un atbildības mehānisms. Ieviešot ārpakalpojuma grāmatvežu licencēšanu, jebkura persona varēs tiešsaistē pārliecināties vai konkrētā persona ir saņēmusi ārpakalpojuma grāmatveža licenci. Tādējādi tiks veicināta konkurence ārpakalpojuma grāmatvežu starpā un celta kopējā pakalpojumu kvalitāte. Ņemot vēra, ka plānotais regulējums attieksies tikai uz ārpakalpojuma grāmatvežiem, proti, individuāliem komersantiem un juridiskām personām (grāmatvedības ārpakalpojuma sniedzējiem), tas neparedz ieviest vispārēju grāmatvežu licencēšanu. Savukārt juridiskām personām būs jānodrošina, ka uzņēmuma atbildīgais grāmatvedis atbilst licences prasībām, tādējādi profesionālās izglītības prasības nebūs nepieciešams attiecināt uz visiem grāmatvedības ārpakalpojumu sniegšanas nozarē nodarbinātajiem, bet gan tikai uz atbildīgajām personām. Šādi tiek panākts samērīgs līdzsvars starp profesionālās kvalifikācijas prasībām un tiesībām izvēlēties nodarbošanos.  Attiecība uz uzņēmējdarbības vidi un konkurenci jānorāda, ka atteikšanās no sertifikācijas un reglamentētas profesijas ieviešanas par labu licencēšanai ir uzskatāma par konkurenci mazāk ierobežojošu faktoru. Esošajā tirgus situācijā dažādas kvalitātes pakalpojumu segmentācija rada nevienmērīgu konkurenci. Zemākās kvalitātes pakalpojumi tiek piedāvāti par neadekvāti zemu cenu, kas savukārt rada ietekmi uz kopējo pakalpojumu kvalitāti un rada maldīgu priekštatu par konkurences pastāvēšanu, jo pakalpojumu kvalitāte neaug līdz ar pakalpojuma cenas pazemināšanos, bet gan krītas. Turpretim augstas kvalitātes pakalpojumu segmentā konkurence ir ierobežota dēļ plašā zemās kvalitātes pakalpojumu sniedzēju skaita, tādējādi konkurences veicināšanas nolūkā ir nepieciešams celt kopējo vidējo sektora pakalpojumu kvalitāti, ieviešot augstākas sākotnējās darbības uzsākšanas prasības.  Piemēram, kopš 2013.gada 1.janvāra, VID konstatējot būtiskus pārkāpumus grāmatvedības kārtošanā, papildsodu – tiesību atņemšanu 2013.gadā ir piemērojis 113 valdes locekļiem, 2014.gadā - 93 valdes locekļiem un 2015.gadā - 124 valdes locekļiem (skat. Likumprojekta Nr. 916/Lp12 grozījumi likumā “Par grāmatvedību” anotācija pieejama: http://titania.saeima.lv/LIVS12/saeimalivs12.nsf/0/305D704E86EEF27CC225812C00263A14?OpenDocument). Statistika liecina par to, ka Latvijā bieži ir sastopamas situācijas, kad uzņēmuma vadītājs uztic grāmatvedības kārtošanu personām bez pienācīgas izglītības un profesionālajām zināšanām vai arī pats ved grāmatvedību, savukārt ja uzņēmuma vadītājs ir bez nepieciešamajām zināšanām grāmatvedības jautājumos, tad viņš nespēj pienācīgi izkontrolēt grāmatvedības dokumentu kvalitāti, kā rezultātā apzināti, vai dēļ nezināšanas pieļauj būtiskus pārkāpumus grāmatvedības kārtošanā. Konstantais personu skaits, kurām par grāmatvedības noteikumu pārkāpumu ir piemērots papildsods – tiesību atņemšana, salīdzinājumā ar nelielo sertificēto grāmatvedības pakalpojuma sniedzēju skaitu norāda uz nepietiekamu grāmatvedības pakalpojuma sniedzēju kvalifikācijas standartu esamību, kā arī faktu, ka brīvprātīgā kārtā organizētā nozares sertificēšana nesasniedz plānoto mērķi.  Valsts ieņēmumu dienests, pielietojot uz risku balstītu pieeju, periodā no 01.01.2018 līdz 31.08.2019 ir veicis 891 NILLTPF likuma prasību izpildes pārbaudi, no kurām 617 veiktas pie nodokļu maksātājiem, kuri reģistrējušies kā NILLTPF likuma subjekti, norādot darbības veidu grāmatvedības ārpakalpojumi. Ārpakalpojuma grāmatveži ir nefinanšu sektora augstākā riska kategorija un to pārbaudes sastāda 69% no kopējā pārbaužu skaita.  Šajā periodā pieņemti 178 lēmumi par sankciju piemērošanu, no kuriem 118 lēmumi nodokļu maksātājiem, kuri reģistrējušies kā NILLTPF likuma subjekti, norādot darbības veidu grāmatvedības ārpakalpojumi. 112 gadījumos piemērots naudas sods par summu 164495 eur apmērā, bet 6 gadījumos izteikts brīdinājums. Ņemot vērā VID piemēroto sankciju apmēru, ārpakalpojuma grāmatveži ir uzskatāmi par nozari, kurā ir nepieciešams noteikt gan stingrākus profesionālās kvalifikācijas standartus, gan veikt sākotnējo ieejas kontroli, lai pārliecinātos par NILLTPFN jomas pamatprasību ievērošanu.  Svarīgs jautājums katrā uzņēmumā un iestādē ir par grāmatvedības uzskaiti atbildīgās personas kvalifikācija. Latvijā grāmatvežu profesija nav iekļauta reglamentēto profesiju sarakstā. Grāmatvežu profesija pašlaik netiek pienācīgi regulēta, un tā neatbilst noteiktiem kvalitātes standartiem, līdz ar to nav pārliecības par korektu nodokļu aprēķināšanu. Turklāt, pavājinoties valsts kontroles sistēmai un grāmatvežu uzraudzībai, nepietiekamo grāmatvežu kvalifikāciju var izmantot ēnu ekonomikas veicināšanai. Tādējādi, ņemot vērā ārpakalpojuma grāmatveža atbildību un lomu NILLTPFN likuma prasību ievērošanā un lai nodrošinātu atbilstību augstākajiem Finanšu darbību darba grupas (turpmāk – FATF) standartiem noziedzīgi iegūtu līdzekļu legalizēšanas novēršanā, ir nepieciešams noteikt konkrētas minimālās profesionālās kvalifikācijas prasības. Profesionālās kvalifikācijas prasības grāmatvedības ārpakalpojuma sniedzējiem tiek noteiktas atbilstoši jau spēkā esošajiem likuma “Par grāmatvedību” 3.pantā minētajiem kritērijiem, papildus paplašinot iespējamo profesionālo kvalifikāciju un nosakot pieredzi kā obligātu papildu kritēriju grāmatvedības ārpakalpojuma sniegšanai. Nepieciešamās pieredzes izvērtēšanas kritēriji un apmērs tiks noteikti Ministru kabineta noteikumos par ārpakalpojuma grāmatvežu licencēšanu. Normatīvais regulējums, kas ierobežo ieiešanu tirgū, vienmēr tiek uzskatīts par konkurenci ierobežojošu faktoru, tomēr, kā norāda Ekonomiskās sadarbības un attīstības organizācija (OECD), ja šie šķēršļi ir salīdzinoši mazi vai nelieli, tad šis kaitējums konkurencei nav tik būtisks (skat. OECD Norādījumi par konkurences novērtēšanu Konkurences novērtēšanas metodiskais līdzeklis, II sējums Versija 2.0). Konkrētajā gadījumā netiek noteiktas stingrākas izglītības prasības, kā jau paredzēja likums “Par grāmatvedību”, bet gan tiek nodrošināts efektīvs esošo izglītības prasību pārbaudes mehānisms sektoram, kurš atbilstoši Riska novērtējumam rada augstu noziedzīgi iegūtu līdzekļu legalizācijas un terorisma finansēšanas risku. Ņemot vērā iespējamo Latvijas iekļaušanu FATF “pelēkajā sarakstā”, nelicencēts grāmatvedības ārpakalpojumu sektors būtiski apdraud valsts tautsaimniecības intereses. Tādējādi izvēlētais mehānisms ir uzskatāms par samērīgu un nediskriminējošu mehānismu, kas kalpo visas sabiedrības interesēm. Izvēlētais licencēšanas mehānisms ir vismazāk personu tiesību ierobežojošs un atbilst zemākajam tirgus ieejas standartam, kas ir līdzvērtīgs reģistrācijai publiskā reģistrā.  Lai veicinātu uzņēmējdarbību un nodrošinātu konkurenci starp ārpakalpojuma grāmatvežiem, tiek paredzēts plašs pārejas periods tiem, kas vēlēsies iegūt nepieciešamo kvalifikāciju, kā arī pirms pensijas vecuma un pensijas vecuma profesionāļiem ar atbilstošu pieredzi.  Attiecībā uz likumprojekta ietekmi uz uzņēmējdarbības vidi un maziem, vidējiem un jaunuzņēmumiem jānorāda, ka laika posmā no 2018.gada 1.janvāra līdz 2018.gada 31.decembrim grāmatvedības ārpakalpojuma sniegšanu kā darbības veidu reģistrēja 339 NILLTPFN likuma subjekti. Bieži vien grāmatvedības ārpakalpojumi tiek apvienoti ar tādiem saimnieciskās darbības veidiem, kā nodokļu konsultācijas un juridiskā veidojuma dibināšanas un darbības nodrošināšanas pakalpojumi. Mazo un vidējo uzņēmumu testa ietvaros tika organizētas dažādas tikšanās un sanāksmes ar nozares pārstāvjiem (Latvijas Republikas Grāmatvežu asociācija, Latvijas mazo un vidējo uzņēmumu asociācija), kā arī izvērtēti iespējamie alternatīvie risinājumi.  Uz 2018.gada 31.decembri VID uzraudzībā bija 7 282 ārpakalpojuma grāmatveži. Savukārt VID veiktā sektoru riska izvērtējuma rezultātā, aptaujājot ārpakalpojuma grāmatvežus, tika konstatēts, ka vidējais ārpakalpojuma grāmatvedis apkalpo aptuveni 15 uzņēmumus un 65% gadījumu tā klienti ir reģistrēti Latvijā vai Eiropas ekonomiskajā zonā. Lielākais īpatsvars jeb 36.5% procenti apkalpo līdz 5 klientiem, 26% procenti apkalpo no 6 līdz 10 klientiem, 29% apkalpo no 11 līdz 30 klientiem, 8% apkalpo no 31 līdz 100 klientiem un 0.5% apkalpo virs 100 klientiem. No tiem 35% procentiem ārpakalpojuma grāmatvežu, kuri apkalpo uzņēmumus ārpus Eiropas ekonomiskās zonas, 92% ir līdz 5 šādiem klientiem, 3.5% ir no 6 līdz 10 klientiem un 2.5% ir no 11 līdz 30 klientiem.  Attiecībā uz ārpakalpojuma grāmatvežu apgrozījumu, 98% gada apgrozījums nepārsniedz 150 000 EUR, savukārt 2% gada apgrozījums pārsniedz 150 000 EUR taču nav lielāks par 2 000 000 EUR. No 629 subjektiem, kuri iesniedza informāciju par apgrozījumu, tikai divi subjekti ir norādījuši, ka to apgrozījums no grāmatvedības ārpakalpojuma sniegšanas pārsniedz 2 000 000 EUR. Tādejādi var secināt, ka nozarē lielākoties darbojas mazi uzņēmumi, kuri apkalpo līdz 30 klientiem, savukārt, salīdzinot datus no Uzņēmumu gada pārskatiem (turpmāk – UGP) un VID veiktās ārpakalpojuma grāmatvežu aptaujas, vidējais tirgus dalībnieks apkalpo aptuveni 15 klientus.  Atbilstoši Eiropas Savienības Tiesas (turpmāk – EST) praksei licencēšana var tikt uzskatīta par pakalpojumu brīvību ierobežojošu faktoru, kas atbilstoši EST spriedumam lietā C-76/90 (*Säger v. Dennemeyer*) ir jāvērtē saistībā ar ierobežojumu proporcionalitāti. Kā norādīts iepriekš, tad ieguvums sabiedrībai ir krietni lielāks par ierobežojumiem, kas noteikti indivīdam un nav panākams līdzvērtīgā apmērā ar mazāk ierobežojošiem līdzekļiem. Savukārt atbilstoši EST spriedumam lietā C-390/99, sākotnējās autorizācijas procedūrām, tai skaitā licences darbības termiņam, salīdzinājumā ar par to noteikto maksu jābūt tādam, kas neattur personas īstenot savus biznesa plānus. Ņemot vērā, ka plānotā licences maksa tiek noteikta 100 EUR par pieciem gadiem, tad vidējais pakalpojuma sadārdzinājums vienam klientam veido ((100:5):15=1,33) 1.33 EUR gadā, kas salīdzinājumā ar vidējo pakalpojuma cenu ir uzskatāma par nebūtisku ietekmi un nevar kalpot par atturošu apstākli uzņēmējiem vai ārpakalpojuma grāmatvedim, kam šī licence jāsaņem, īstenot savus biznesa plānus. Savukārt stingrākas profesionālās kvalifikācijas un atbildības prasības cels pakalpojumu kvalitāti un veicinās uzticamību publiskiem pārskatiem, kas attiecīgi veicinās uzticēšanos valsts pārvaldei un stiprinās tautsaimniecību.  **Likumprojekta atbilstības nodrošināšana Finanšu darbību darba grupas (FATF) standartiem un Eiropas padomes Moneyval grupas rekomendācijām.**  Noziedzīgi iegūtu līdzekļu legalizācijas un terorisma finansēšanas novēršanas likuma sākotnējās ietekmes novērtējuma ziņojums no 2017.gada 13.jūnija paredz, ka, Latvijai ir jāharmonizē savs normatīvais regulējums NILLTPFN jomā ar starptautiskajiem standartiem. “NILLTPFN parasti tiek īstenota starptautiskā vidē. Izvairoties no ierobežotas ietekmes, NILLTPFN pasākumos tiek ņemta vērā starptautiskā koordinācija un sadarbība. Īpaši ieteicams ņemt vērā Finanšu darbību darba grupas ieteikumus un izstrādātos instrumentus. Efektīvākai NILLTPFN tiesību aktus ir vēlams pielāgot FATF 2012.gada februārī pieņemtajiem Starptautiskajiem standartiem par nelikumīgi iegūtu līdzekļu legalizācijas, terorisma finansēšanu un ieroču izplatīšanas apkarošanu (skat. Noziedzīgi iegūtu līdzekļu legalizācijas un terorisma finansēšanas novēršanas likuma Sākotnējās ietekmes novērtējuma ziņojums no 17.05.2017.pieejams: tap.mk.gov.lv/doc/2017\_06/FMAnot\_190517\_NILLTFNL.1035.docx).”  Nepieciešamību sakārtot grāmatvedības nozari Latvijai jau ceturtajā izvērtēšanas kārtā uzsvēra Moneyval eksperti. Norādot, ka grāmatvedības sektoram ir nepieciešama papildus uzmanība, skaidrojot NILLTPFN likuma prasības, atbilstoši to sektoru specifikai (skat. Moneyval 4.kārtas ziņojums 262.lpp., pieejams: https://rm.coe.int/report-on-fourth-assessment-visit-anti-money-laundering-and-combating-/1680716b9f).  Piektās kārtas izvērtējumā Moneyval eksperti skaidri norāda, ka Latvijai ir jāizvērtē grāmatvedības pakalpojumu sniedzēju licencēšanas iespēja, jo ārpakalpojuma grāmatvežiem ir izvirzītas nepietiekami stingras prasības darbības uzsākšanai (skat. Moneyval 5.kārtas ziņojums 90.lpp., pieejams: https://rm.coe.int/moneyval-2018-8-5th-round-mer-latvia/16808ce61b). Ņemot vērā ekspertu sniegtās rekomendācijas formulējumu, licencēšana nav vienīgais iespējamais mehānisms, taču tas ir viens no efektīvākajiem.  Atbilstoši FATF 28.rekomendācijai, kura nosaka ne-finanšu sektora uzraudzību un regulējumu: “par uzraudzību atbildīgajām personām vai pašpārvaldes iestādēm, kuras vērtē noteikto ne-finanšu darbību un profesiju (turpmāk – NNDP) ieviesto NILLTPFN iekšējās kontroles mehānismu, stratēģiju un procedūru atbilstību, ir pienācīgi jāņem vērā šo NNDP noziedzīgi iegūtu līdzekļu legalizācijas un teroristu finansēšanas riska profils, kā arī to rīcības brīvība atbilstoši uz risku pamatotai pieejai (skat. Finanšu darbību darba grupas 40.rekomendācijas. 28.rekomendācija 87.lpp. pieejamas: https://www.vid.gov.lv/sites/default/files/fatf\_rekomendacijas\_lv.pdf). ”  Rīcības brīvību ārpakalpojuma grāmatvežiem nosaka normatīvais regulējums. Latvijā grāmatvedības pakalpojumus var sniegt salīdzinoši plašs personu loks, profesija nav reglamentēta un nenosaka profesionālās kvalifikācijas kritērijus.  FATF vadlīnijas par uz risku balstītu pieeju ārpakalpojuma grāmatvežiem, uzsver, ka skaidrs grāmatvedības ārpakalpojumu sniegšanas normatīvais regulējums papildina NILLTPFN pasākumus. Kur vien iespējams, grāmatvežiem ir lietderīgi izstrādāt savas NILLTPFN politikas un procedūras tādā veidā, kas atbilst citām reglamentējošām vai profesionālām prasībām. Uz risku balstītam NILLTPFN režīmam jāpalīdz nodrošināt, lai godīgi klienti varētu piekļūt grāmatvežu sniegtajiem pakalpojumiem un radītu šķēršļus tiem, kas cenšas ļaunprātīgi izmantot šos pakalpojumus (skat. Finašu darbību darba grupas rekomendācijas uz riska balstīta pieejā grāmatvežiem. 23.punkts 5.lpp. pieejams: http://www.fatf-gafi.org/media/fatf/documents/reports/RBA%20for%20accountants.pdf).  Licencēšanas mehānisms ir izstrādāts, ņemot vēra AML IV Direktīvas prasības, starptautiskos standartus, FATF rekomendācijas un ieteikumus grāmatvedības pakalpojumu sniedzēju uzraudzībai un kontrolei. Tādējādi licencēšanas mehānisms stiprinās kopējo NILLTPFN sistēmas efektivitāti un nodrošinās uz risku balstītas pieejas ieviešanu.  **Finanšu darbību darba grupas (FATF) 28. rekomendācijas kritēriji.**  Moneyval ekspertu vērtējumā Latvijai ir jāsakārto tās neregulēto profesiju nozares, kuras ir pakļautas augstam noziedzīgi iegūtu līdzekļu legalizācijas riskam. Vērtējot NNDP atbilstību FATF standartiem, Moneyval piektās kārtas izvērtējumā Latvija ir saņēmusi zemu vērtējumu gan efektivitātes sadaļā (tiešais iznākums Nr.4), gan tehniskās atbilstības sadaļā (28.tehniskā rekomendācija).  Ņemot vēra, ka viens no Likumprojekta mērķiem ir cieši saistīts ar NILLTPFN likuma prasībām, ir jāņem vērā arī citu valstu pieredze, ieviešot 28.FATF rekomendāciju (Finašu darbību darba grupas 40. rekomendācijas. 87.lpp. pieejams: https://www.vid.gov.lv/sites/default/files/fatf\_rekomendacijas\_lv.pdf), kura paredz, ka valstīm ir jānodrošina, lai noteiktās NNDP ir pakļautas efektīvai uzraudzības sistēmai un jānodrošina to atbilstība NILLTPFN prasībām, kā arī jāņem vērā, ka efektīva uzraudzības sistēma sevī ietver sākotnējo NILLTPFN normu ievērošanas kontroli.  Saskaņā ar Ministru kabineta 2017.gada 24.maija noteikumos Nr.264 “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām” apstiprināto klasifikatoru, grāmatvedības speciālisti ar ceturtā līmeņa kvalifikāciju ir iekļauti atsevišķā grupā **"3313 Grāmatvedības speciālisti**", kuriem ir noteikta nepieciešamība augstākā izglītība vai profesionālā vidējā izglītība (pielikuma 447.4.apakšpunkts). Noteikumu Nr.264 ceturtā līmeņa kvalifikācija atbilst Latvijas kvalifikāciju ietvarstrukūras piektajam līmenim Profesionālās izglītības likuma izpratnē un to apliecina pirmā līmeņa profesionālās augstākās izglītības diploms, kas atbilst ceturtā līmeņa profesionālajai kvalifikācijai.  Likumprojekts paredz noteikt, ka uzņēmuma valdes loceklim vai darbiniekam, kurš atbild par grāmatvedības ārpakalpojuma sniegšanu, kvalifikācija atbilst vismaz ceturtā līmeņa profesionālajai kvalifikācijai, ko apliecina attiecīgs izglītības dokuments (diploms vai apliecība) grāmatvedības, ekonomikas, vadības vai finanšu jomā un šai atbildīgajai personai ir vismaz trīs gadu pieredze grāmatvedības jomā. Tādējādi tiek konkretizētas profesionālās kvalifikācijas prasības darbības uzsākšanai grāmatvedības ārpakalpojuma nozarē. Šāda vismaz ceturtā līmeņa profesionālā kvalifikācijas pamatprasība nepieciešama, lai izpildītu atbilstošos pamatuzdevumus, kas noteikti grāmatvedim Ministru kabineta 2017.gada 23.maija noteikumos Nr.264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”.  Vērtējot citu valstu pieredzi un ieviestos mehānismus jāņem vērā, ka katrai valstij ir savi Nacionālā risku novērtējuma rezultātā identificētie riski, tādēļ arī ieviestie mehānismi var atšķirties. Kopīgais visām valstīm, ir nepieciešamība saskaņot normatīvo regulējumu, ar FATF standartiem, tādēļ ir noderīgi ņemt vērā citu valstu pieredzi NNDP kontrolē. Galvenie mehānismi, kuriem jāpievērš uzmanība, ir sākotnējās prasības, lai persona varētu sniegt savus pakalpojumus konkrētā nozarē. Attiecīgi, lai garantētu atbilstību starptautiskiem standartiem, jāņem vēra veids, kā citas jurisdikcijas ir noteikušas profesionālos ierobežojumus savām riska nefinanšu darbībām un profesijām. Piemēram, “fit and proper” standarts, kurš paredz, ka persona atbilst izvirzītajiem kritērijiem, lai strādātu konkrētā profesijā. Papildus jāpiemin, ka atbilstību FATF 28.rekomendācijai nodrošina ne tikai profesijām noteiktie standarti, bet arī veids kā šo standartu izpilde tiek kontrolēta un ieviesta. Latvija FATF 28.rekomendācijas kontekstā ir novērtēta, kā daļēji atbilstoša (angl. partialy compliant). Viens no Likumprojekta mērķiem ir nodrošināt FATF 28.rekomendācijai lielākoties atbilstošu vai atbilstošu vērtējumu. Ņemot vērā FATF 5. kārtas izvērtējuma ziņojumu rezultātus, var konstatēt sekojošo.  Norvēģijā licencēšanas un “fit and proper” mehānisms tiek piemērots grāmatvedības pakalpojumu sniedzējiem.  Portugālē ir licencēšanas mehānisms un “fit and proper” tests grāmatvedības pakalpojumu sniedzējiem. Nesodāmību apliecina Tieslietu ministrijas izsniegta izziņa. 28.FATF rekomendācijas vērtējums ir lielākoties atbilstošs.  Lai sasniegtu lielākoties atbilstošu vērtējumu 28.FATF rekomendācijā nepieciešams:   1. ieviest licencēšanas mehānismu, vai reģistrācijas mehānismu ar “fit and proper” pārbaudi. Fit and proper kritēriji var būt noteikti pēc noz. nod. veida (mantiskie, ekonomiskie) vai pēc soda mēra (no 6 mēnešiem apcietinājumā par specifiskiem noz. nod. kā naudas atmazgāšana, krāpšana utt. vai pēc kvalificējošas pazīmes – piem., tīšs noz. nod.); 2. veikt uzraudzību atbilstoši uz risku bāzētai pieejai; 3. piemērot atbilstošas, samērīgas un atturošas sankcijas; 4. kontrolēt licencēšanas mehānismu.   Likumprojektā ir paredzēts, ka par ārpakalpojuma grāmatvedi aizliegts būt tādai fiziskajai personai, kura ir sodīta par tīša noziedzīga nodarījuma izdarīšanu tautsaimniecībā un kura nav reabilitēta vai kurai nav noņemta vai dzēsta sodāmība. Šāda fiziska persona nedrīkst ieņemt vadošus amatus vai būt par patiesā labuma guvēju grāmatvedības ārpakalpojuma uzņēmumā. Ar šiem nosacījumiem tiek transponētas AML IV Direktīvas 47.panta 3.punkta prasības un ieviests “fit and proper” nosacījums, kā arī FATF 28.rekomendācija.  **Nepieciešamība sakārtot grāmatvedības pakalpojumu sniedzēju nozari, ieviešot kvalifikācijas standartus un ētikas kodeksu.**  Ieviešot ārpakalpojumu grāmatvežu licencēšanas mehānismu, reizē ir iespējams nodrošināt vienotu nozares profesionāļu ētikas standartu ievērošanu, kas sava obligātā rakstura dēļ var būtiski samazināt negodprātīgo nozares pārstāvju īpatsvaru. Patlaban Latvijas grāmatvežu ētika netiek regulēta normatīvo aktu līmenī. Pārsvarā ētiskā uzvedība profesijas ietvaros ir regulēta profesionālo grāmatvežu un revidentu profesionālo asociāciju līmenī. Jāņem vērā arī tas, ka grāmatvežu attieksme pret profesionālo ētiku lielā mērā ir nevienprātīga un pat noraidoša. Šajā sakarā kļūst nozīmīga topošo grāmatvežu sagatavošana, sniedzot tiem, izglītības programmu ietvaros, ieskatu par profesionālas ētikas pamatprincipiem, rosinot analizēt dažādas no ētikas viedokļa konfliktējošas hipotētiskās situācijas, risināt ētikas konfliktus un pieņemt pamatotus lēmumus šo konfliktu atrisināšanai (skat. Ponomarjovs Andrejs Grāmatvežu un revidentu profesionālā ētika: apmācības metodes., Publikācija., pieejama: http://www.lrga.lv/lrga-jaunumi/gramatvezu-un-revidentu-profesionala-etika-apmacibas-metodes.html).  **Grāmatvedības pakalpojumu kvalitātes un ietekmes uz ēnu ekonomiku izvērtējums.**  Ārpakalpojuma grāmatvežu darbības regulēšana ir vitāli nepieciešama, lai samazinātu ēnu ekonomiku, noziedzīgi iegūtu līdzekļu legalizācijas risku un celtu kopējo grāmatvedības dokumentu kvalitāti, tādējādi samazinot nodokļu uzrēķinu un piemēroto sankciju apmēru. Šobrīd par ārpakalpojuma grāmatvedi var būt persona, kura ir pārkāpusi būtiskas NILLTPFN likuma prasības, un tas neveicina noziedzīgi iegūtu līdzekļu legalizācijas risku novēršanu.  Atbilstoši VID datiem uz 2018.gada 29.augustu ir iesniegti 135 550 UGP par 2017. gadu, no kuriem var secināt, ka:   * 52 726 jeb 38,9% uzņēmumos grāmatvedību kārto ārpakalpojumu grāmatvedis; * 61 263 jeb 45,2% uzņēmumu grāmatvedību kārto uzņēmuma grāmatvedis; * 21 561 jeb 15,9% uzņēmuma grāmatvedības pakalpojumu sniedzējs nav norādīts.   Atbilstoši VID datiem par 2016. gadu ir iesniegti 139 059 UGP, no kuriem var secināt, ka:   * 50 179 jeb 36,1% uzņēmumos grāmatvedību kārto ārpakalpojumu grāmatvedis; * 61 491 jeb 44,2% uzņēmumu grāmatvedību kārto uzņēmuma grāmatvedis; * 27 389 jeb 19,7% uzņēmuma grāmatvedības pakalpojumu sniedzējs nav norādīts.   VID reģistrēto ārpakalpojuma grāmatvežu skaits svārstās 7 400 robežās (uz 2018.gada 31.decembri VID bija reģistrēti 7282 ārpakalpojuma grāmatveži (~ 6000 juridiskas personas un ~ 1300 fiziskas personas)). Ņemot vērā statistikas datus, viens ārpakalpojuma grāmatvedis vidēji apkalpo vismaz 7 uzņēmumus. Ja pieņem, ka tie uzņēmumi, kuri nav norādījuši grāmatvedības pakalpojumu sniedzēju, saņem pakalpojumu no ārpakalpojuma grāmatvežiem, tad vidēji viens ārpakalpojuma grāmatvedis apkalpo vidēji vismaz 10 uzņēmumus, kas sakrīt ar sektorālā riska novērtējuma ietvaros iegūtajiem datiem. Papildus jāņem vērā, ka UGP jāsniedz juridiskām personām un individuālajiem komersantiem, ja to gada apgrozījums pārsniedz 300 tūkst. EUR vai grāmatvedība tiek kārtota divkāršā ieraksta sistēmā. Attiecīgi pastāv iespēja, ka vidējais viena ārpakalpojuma grāmatveža apkalpoto uzņēmu daudzums var būt arī lielāks.  Pēc UGP datiem uz 2018.gada 25.septembri par 2017.gadu 52 875 uzņēmumi norādījuši 5 807 ārpakalpojuma grāmatvežus, no tiem 4 450 juridiskās personas un 1 357 fiziskās personas - saimnieciskās darbības veicējus. Fiziskās personas - saimnieciskās darbības veicēji sniedz ārpakalpojuma grāmatvedību 5 703 uzņēmumiem, savukārt juridiskās personas – 47 172 uzņēmumiem.  Pēc UGP datiem par 2017.gadu 192 fiziskās personas -saimnieciskās darbības veicēji apkalpo vairāk kā 7 uzņēmumus. Lielākais uzņēmumu skaits, ko apkalpo viena fiziskā persona -saimnieciskās darbības veicēja ir 335 uzņēmumi, tālāk seko 48 apkalpoti uzņēmumi un mazāk.  Pēc UGP datiem par 2017.gadu 1 714 ārpakalpojuma grāmatveži - juridiskās personas apkalpo vairāk kā 7 uzņēmumus. Lielākais uzņēmumu skaits, ko apkalpo viens ārpakalpojuma grāmatvedis - juridiskā persona ir 858 uzņēmumi, tālāk seko 320 apkalpoti uzņēmumi un mazāk.  Pēc UGP datiem par 2017.gadu un iesniegtajiem Darba devēja ziņojumiem un mikrouzņēmuma nodokļa deklarācijām par 2017.gadu ir 721 ārpakalpojuma grāmatvedis - juridiskā persona, kurā viens tā darbinieks apkalpo vairāk nekā 7 uzņēmumus.  Salīdzinot VID reģistrēto ārpakalpojuma grāmatvežu skaitu ar VID rīcībā esošās informāciju no UGP un Sektorālā riska ietvaros veiktās aptaujas var pieņemt, ka praksē ir vērojama situācija, kad grāmatvedības ārpakalpojumu nodrošina personas, kuras nav reģistrējušas savu saimniecisko darbību, jo, lai arī VID reģistrēto NILLTPFN likuma subjektu (ārpakalpojuma grāmatvežu) kopējam skaitam ir tendence samazināties, informācija no UGP norāda, ka uzņēmumu skaits, kuri saņem grāmatvedības ārpakalpojumu, turpina palielināties. Nav faktori vai informācija, kas norādītu uz strauju produktivitātes kāpumu nozarē, tādējādi var pieņemt, ka novērotā tendence ir ēnu ekonomikā nodarbināto ārpakalpojuma grāmatvežu darbības rezultāts. Papildus jāuzsver, ka viena fiziska persona nevar sniegt kvalitatīvu pakalpojumu vairākiem simtiem vai desmitiem uzņēmumu, tādējādi ar licencēšanas mehānisma ieviešanu tiks mazināta gan ēnu ekonomika, gan nodrošināti kvalitatīvāki pakalpojumi, jo licences saglabāšana būs atkarīga arī no sniegto pakalpojumu kvalitātes.  Ņemot vēra iepriekš minēto un riskus, ko tautsaimniecībai rada nekvalitatīvu grāmatvedības ārpakalpojumu sniegšana, ir nepieciešams ieviest ārpakalpojuma grāmatvežu licencēšanu.  **Citu Eiropas Savienības valstu pilsoņu tiesību atzīšana sniegt grāmatvedības ārpakalpojumu.**  Jāņem vērā Līguma par Eiropas Savienības darbību 56.panta un turpmākajos pantos paredzētā pakalpojumu sniegšanas brīvība, kas aizsargā gan pakalpojumu sniedzējus, gan pakalpojumu saņēmējus. Atbilstoši Līguma par Eiropas Savienību 57.pantam: “Neskarot noteikumus, ko paredz nodaļa par tiesībām veikt uzņēmējdarbību, persona, kas sniedz pakalpojumus, var uz laiku veikt darbības dalībvalstī, kur sniedz pakalpojumus, saskaņā ar tādiem pašiem nosacījumiem, kādus šī valsts izvirza pati saviem pilsoņiem (skat. Līgums par Eiropas Savienību Pieejams: https://www.ecb.europa.eu/ecb/legal/pdf/oj\_c\_2016\_202\_full\_lv\_txt.pdf)”. Tādējādi Eiropas Savienības pilsonim vai Eiropas Savienība reģistrētai juridiskai persona, kura vēlas Latvijā sniegt ārpakalpojuma grāmatvedību, var tikt noteikts pienākums reģistrēties ārpakalpojumu grāmatvežu reģistrā un saņemt licenci, lai sniegtu pakalpojumus.  Atbilstoši EST 1991.gada 25.jūlija spriedumā, lietā C-76/90 Sager, šādi ar likumu noteikti ierobežojumi var tikt piemēroti pret ārvalstu uzņēmumu tikai tad, ja tie ir pamatoti ar prasībām, kas ir saderīgas ar Kopienas mērķiem. [..] No šī fragmenta izriet, ka ierobežojumi attiecībā uz pakalpojumu sniegšanas brīvību ir jāatbilst diviem nosacījumiem, lai izvairītos no aizlieguma, ko nosaka 59.pants: tiem jābūt "pamatotiem ar vispārēju labumu"("vispārējām interesēm”), un tie jāpiemēro visām personām vai pasākumiem, kas tiek veikti dalībvalstī. Spriedums lietā 205/84 Komisija v Vācija (1986) ECR 3755 atkārtoja iepriekš minēto fragmentu, to papildinot ar nākamo teikumu: “ka profesionālie uzvedības noteikumi tiek ievēroti un ka intereses, kuru aizsardzībai šie noteikumi ir paredzēti, tiek aizsargātas (skat. OPINION OF ADVOCATE GENERAL JACOBS., pieejams:http://curia.europa.eu/juris/showPdf.jsf;jsessionid= 9ea7d2dc30d8fbc932b132b34ec9a430deabb39d2a05.e34KaxiLc3qMb40Rch0SaxyPaxb0?text=&docid=97177&pageIndex=0&doclang=EN&mode=lst&dir=&occ=first&part=1&cid=493313).”  Likumprojektā, nosakot citu valstu personu tiesības sniegt ārpakalpojuma grāmatvedību Latvijas teritorijā, tiek ņemta vērā Eiropas Savienības Tiesas prakse, proti, Likumprojekta mērķis skaidri atspoguļo sabiedrības intereses un normatīvais regulējums aptver visu nepieciešamo mērķauditoriju, kā arī ir gana detalizēts un pilnvērtīgs, lai efektīvi sasniegtu likuma mērķi un nodrošinātu to, ka sabiedrības intereses tiek aizsargātas ne tikai formāli, bet arī faktiski, tādējādi nodrošinot Likumprojekta mērķa un tā sasniegšanai paredzēto pasākumu saskaņotību pēc būtības.  Lai sasniegtu šo mērķi, ir nepieciešams saskaņot citu valstu personu tiesības sniegt ārpakalpojuma grāmatvedību, ar Latvijas fizisku un juridisku personu tiesībām sniegt tādus pašus pakalpojumus, tādējādi novēršot diskriminācijas, nevienlīdzīgas attieksmes iespējamību. Jāņem vēra gan kvalifikācijas prasības, gan piemērotie pārejas periodi, reizē saglabājot skaidru sasaisti ar sasniedzamo mērķi – kā sabiedriskās kārtības un drošības aizsardzība, fiskālā uzraudzība, komercdarījumu aizsardzība, noziedzīgi iegūtu līdzekļu legalizācijas novēršana, kvalitatīvu un uzticamu grāmatvedības pakalpojumu nodrošināšana.  Grāmatvežu sniegtie pakalpojumi ir uzskatāmi par pakalpojumiem, kurus aptver Eiropas Parlamenta un Padomes direktīvas 2006/123/EK par pakalpojumiem iekšēja tirgū (turpmāk – Pakalpojumu direktīva) regulējums (izņemot gadījumus, kad persona ir pašnodarbināta vai ir darba tiesiskajās attiecībās ar darba devēju). Pakalpojumu direktīvas prasības ir pārņemtas Brīvas pakalpojumu sniegšanas likumā, līdz ar to, izskatot priekšlikumus par ārpakalpojuma grāmatvežu licencēšanu, ir jāievēro minētā likuma prasības.  Brīvas pakalpojumu sniegšanas likuma 6.panta pirmā, otrā un trešā daļa noteic, ka pakalpojuma sniegšanas ierobežojumu var noteikt, ja tas ir pamatots ar sabiedrības interešu ievērošanu, nav diskriminējošs un ir samērīgs. Pakalpojuma sniegšanas ierobežojums vai tā piemērošana nedrīkst būt diskriminējoša attiecībā uz Latvijā reģistrētu pakalpojuma sniedzēju vai citas dalībvalsts pakalpojuma sniedzēju vai pakalpojuma saņēmēju. Pakalpojuma sniegšanas ierobežojums ir samērīgs, ja labums, ko sabiedrība tā rezultātā iegūst, ir lielāks nekā pakalpojuma sniedzēja tiesību vai tiesisko interešu ierobežojums.  Līdz ar to prasības, kuras Latvija var noteikt tās tirgū ienākošajam komersantam (piemēram, licencēšana), ieskaitot arī Eiropas Savienības (turpmāk – ES) dalībvalstu komersantus, ir ierobežotas un komersants ir tiesīgs uzskatīt, ka normatīvie akti, kas ierobežo viņa uzņēmējdarbības tiesību realizāciju ES iekšējā tirgū, viņam tiks piemēroti tikai tad, ja prasības atbilst augstāk minētajiem kritērijiem.  Jautājumā par jauna tiesiskā regulējuma atbilstību ES tiesībām un ārvalstu ārpakalpojuma grāmatvežu sniegto pakalpojumu statusu Latvijā pēc tā pieņemšanas, jānorāda, ka Pakalpojumu direktīva nosaka arī citu ES dalībvalstu komersantu tiesības brīvi veikt uzņēmējdarbību vai brīvi sniegt īslaicīgus pakalpojumus ES iekšēja tirgū. Prasības, kuras valsts var noteikt tirgū ienākošajam ES dalībvalsts komersantam, ir ierobežotas un komersants ir tiesīgs uzskatīt, ka dalībvalsts tiesību akti, kas ierobežo viņa uzņēmējdarbības tiesību realizāciju ES iekšējā tirgū, viņam tiks piemēroti tikai tad, ja prasības būs pamatotas atbilstoši ES tiesiskajam regulējumam (skat. Atbildes vēstules projekts Latvijas Republikas Grāmatvežu asociācijai par grāmatvežu profesiju pieejams: tap.mk.gov.lv/doc/2005/FMVest\_120711\_par\_gram\_prof.1347.doc). Ņemot vērā, ka ar Likumprojektu tiek ieviestas AML IV Direktīvas prasības, ierobežojās prasības ir uzskatāmas par atbilstošām ES tiesiskajam regulējumam.  **Fizisko un juridisko personu pienākumi, tiesības un to ierobežojumi.**  Likumprojekts neuzliek par pienākumu piesaistīt ārpakalpojuma grāmatvedi, bet, ja tāds tiek piesaistīts, viņam jāatbilst likuma prasībām.  Likumprojekts neierobežo fiziskas vai juridiskas personas tiesības pašai vest savu grāmatvedības uzskaiti, kamēr vien tā atbilst likuma Par grāmatvedību 3.pantā minētajiem izņēmumiem.  Fiziskām personām uz likuma pamata tiks izdoti noteikumi, kas tām ir jāievēro, lai varētu kļūt par ārpakalpojuma grāmatvedi. Piemēram, tām ir jābūt ierakstītam komercreģistrā vai ir jābūt reģistrējušām savu saimniecisko darbību normatīvajos aktos noteiktajā kartībā, kā arī tās nevar ar tiesas nolēmumu krimināllietā būt sodītās par tīšu noziedzīgu nodarījumu tautsaimniecībā.  Pēc būtības vērtējot piemērotos ierobežojumus, nav objektīvi un samērīgi, piemērot ierobežojumu sniegt grāmatvedības ārpakalpojumu personai, kas ir sodīta par tīšu noziedzīgu nodarījumu pret vidi vai veselību, jo šādu noziedzīgu nodarījumu cēloņsakarība ne vienmēr būs saistīta ar materiālā labuma gūšanu, kā tas ir noziedzīgi iegūtu līdzekļu legalizācijas, nodokļu krāpšanas vai citos materiāla rakstura noziedzīgu nodarījumu gadījumos. Lai izvairītos no iespējamiem nesamērīgiem personu pamattiesību ierobežojumiem, noziedzīgu nodarījumu loks ir sašaurināts uz noziedzīgiem nodarījumiem tautsaimniecībā.  Attiecībā uz juridiskām personām uz likuma pamata tiks izdoti noteikumi, kas paredzēs, ka, ja ārpakalpojuma grāmatvedis ir juridiska persona, ārpakalpojuma grāmatveža kvalifikācijai atbilst uzņēmuma valdes loceklis vai darbinieks, kurš atbild par grāmatvedības ārpakalpojuma sniegšanu.  Ārpakalpojuma grāmatvedības sniegšana bez rakstveida līguma tiek uzskatīta par absolūti nepieļaujamu pārkāpumu, par kuru izslēdz no reģistra (anulē licenci). Šāds ierobežojums vērsts uz to, lai ārpakalpojuma grāmatveža un klienta attiecības būtu noregulētas, samaksa nolīgta, atbildība definēta un būtu pakalpojuma sniegšanas apliecinājums nodokļu nomaksas vajadzībām, kā arī lai mazinātu ēnu ekonomikas īpatsvaru grāmatvedības ārpakalpojumu nozarē.  Attiecībā uz sankciju piemērošanu, lai izvairītos no gadījumiem, kad personas tiesības izvēlēties nodarbošanos tiek nesamērīgi ierobežotas trešo pušu veiktu darbību rezultātā, ir jāvērtē pārkāpuma raksturs un ilgums. Ņemot vērā NRA identificētos riskus, ka atsevišķi ārpakalpojuma grāmatveži apzināti iesaistās nelegāli iegūtu līdzekļu legalizācijā, šāds kritērijs nodrošinātu sankciju spēju atturēt personas no NILLTPFN likuma prasību pārkāpšanas, jo jebkāda nozīmīga turpmāka iesaiste ārpakalpojuma grāmatvedības sektorā būtu liegta. Vērtējot sankciju samērīgumu, jānorāda, ka licences anulēšana par NILLTPFN likuma normu pārkāpšanu atbilst Likumprojekta mērķim. Noziedzīgi iegūtu līdzekļu legalizēšana ne tikai būtiski apdraud valsts finansiālo stabilitāti, bet arī atstāj iespaidu uz kopējo sabiedrības sociālo labklājību, tādējādi labums, ko gūst sabiedrība, ir lielāks kā ierobežojums, kas tiek piemērots indivīdam par ilgstošu un sistemātisku neatļautu rīcību.  Likumprojektā ir saglabāts ārpakalpojuma grāmatveža pienākums iegādāties civiltiesiskās atbildības apdrošināšanas polisi. Šāda prasība vērtējamā kā saimnieciskas darbības ierobežojums, tomēr tā ir nepieciešama, lai garantētu prasījumu apmierināšanu ārpakalpojuma grāmatveža izdarīta pārkāpuma gadījumā, kas pie neatbilstoši aprēķinātiem nodokļu maksājumiem var veidot ievērojamas naudas summas.  **Licencēšanas mehānisms, licencējošā iestāde, uzraugošā iestāde, publiska reģistra nodrošināšana.**  Ārpakalpojuma grāmatvežu darbības licencēšanu veiks VID.  Lai saņemtu licenci personai būs jāiesniedz profesionālo kvalifikāciju (diploms, apliecība) un pieredzi (uzņēmuma līgums) apliecinošu dokumentu kopijas, iekšējās kontroles sistēma un aizpildīta pieteikuma veidlapa. Licencējošā iestāde izvērtēs personas sodāmību, pārkāpumus NILLTPFN jomā, iekšējās kontroles sistēmu un pieteikuma veidlapu. Neatbilstību gadījumā tiks izdots administratīvs akts, kurā būs norādītas konstatētās nepilnības un termiņš to novēršanai. Licences izsniegšanas gadījumā persona saņems paziņojumu VID Elektroniskās deklarēšanās sistēmā un tiks ierakstīta VID ārpakalpojuma grāmatvežu reģistrā. Lēmumu par licences neizsniegšanu būs iespējams apstrīdēt iestādē.  Licence tiks piešķirta uz pieciem gadiem. Lai pārreģistrētu licenci, ne vēlāk kā mēnesi pirms licences termiņa beigām būs jāiesniedz atjaunota iekšējās kontroles sistēma un pieteikums par pārreģistrāciju. Juridiskām personām, kuras izbeidz darba attiecības ar personu, kas ir norādīta kā vienīgā ārpakalpojuma grāmatveža profesionālās kvalifikācijas prasībām atbilstošā persona, ir mēneša laikā jāsniedz licences pārreģistrācijas iesniegums, norādot citu fizisko personu, kas atbilst licences izsniegšanas nosacījumiem, iesniedzot tās profesionālo kvalifikāciju un pieredzi apliecinošu dokumentu kopijas. Pirms licences termiņa beigām pārreģistrēta licence tiek pagarināta uz jaunu piecu gadu termiņu tikai tad, ja papildus pārreģistrēšanas iesniegumam tiek iesniegta atjaunota iekšējās kontroles sistēma un apmaksāta valsts nodeva.  Tām personām, kurām būs atbilstoša pieredze grāmatvedības jomā, taču nebūs atbilstoša profesionālā kvalifikācija, būs iespējams turpināt strādāt par atbildīgo ārpakalpojuma grāmatvedi un saņemt licenci, ja tās studēs valsts akreditētā mācību iestādē. Ņemot vērā, ka vidējais grāmatveža pirmā līmeņa profesionālās augstākās izglītības mācību programmas termiņš ir 2 -3 gadi, tad tiesības strādāt par ārpakalpojuma grāmatvedi bez atbilstošas profesionālās kvalifikācijas tiks saglabātas divus gadus pēc pārejas perioda beigām, proti, līdz 2024.gada 1.janvārim. Ja ārpakalpojuma grāmatvedim ir tiesības uz vecuma pensiju vai līdz vecuma pensijas piešķiršanai noteiktā vecuma sasniegšanai atlikuši seši gadi vai mazāk un viņam ir atbilstoša pieredze grāmatvedības jomā, ne ilgāk kā līdz 2026.gada 1.februārim, viņš var saņemt grāmatvedības ārpakalpojumu sniegšanas licenci arī bez atbilstošas profesionālās kvalifikācijas iegūšanas.  Ņemot vērā, ka akadēmiskā izglītība nedod visas nepieciešamās iemaņas, lai persona uzņemtos atbildību patstāvīgi kārtot klienta grāmatvedību, kā arī to, ka ārpakalpojuma grāmatvedības nozarē pastāv vidēji augsts, augsts NILLTPF risks, ārpakalpojuma grāmatvežiem ir nepieciešams iegūt atbilstošu pieredzi. Par pieredzi apliecinošu dokumentu var tikt uzskatīts darba līgums par personas nodarbināšanu grāmatveža palīga vai grāmatveža amatā vismaz trīs gadus. Savukārt, ja persona pati sniedz grāmatvedības ārpakalpojuma, tad par pieredzi apliecinošu dokumentu var tikt uzskatīts uzņēmuma līgums par grāmatvedības ārpakalpojuma nodrošināšanu. Tādējādi tiks nodrošināta grāmatvedības ārpakalpojuma specifikai un NILLTPF riskam atbilstoša pakalpojumu kvalitāte un samērīgas, viegli izpildāmas prasības tām personām, kuras vēlēsies saņemt licenci grāmatvedības ārpakalpojuma sniegšanai.  Reģistrācijas un prakses uzraudzība pakļauta vispārīgajam Administratīvā procesa likuma regulējumam, kas garantē personas tiesību ievērošanu.  Lai grāmatvedības ārpakalpojumu ņēmējs varētu pārliecināties par pakalpojumu sniedzēja tiesībām sniegt ārpakalpojuma grāmatvedību, tiks nodrošināta iespēja normatīvajos aktos noteiktā tīmekļvietnē piekļūt VID uzturētajam ārpakalpojuma grāmatvežu reģistram.  Reģistra publiska pieejamībā nodrošinātu galveno funkciju - informēšanu.  **Pamattiesību ierobežojuma samērīguma pārbaude.**  Personas ekonomiskās intereses, kas saistītas ar saimnieciskās darbības, tostarp komercdarbības veikšanu un peļņas gūšanu no tās, ir aizsargātas ar Latvijas Republikas Satversmes (turpmāk - Satversme) 105.panta nostiprinātajām tiesībām uz īpašumu. Iejaukšanās komercdarbības veikšanā ir uzskatāma par īpašuma tiesību ierobežojumu(skat. Satversmes tiesas 2014.gada 12.decembra spriedums lietā Nr. 2013-21-03 10.1.-10.2.punkts)*.* Tā kā Likumprojekts paredz ierobežojumu grāmatvedības ārpakalpojumus sniegt personām, kas nav Likumprojekta paredzētāja kartībā licencēti ārpakalpojuma grāmatveži, ar Likumprojektu tiek ierobežotas personas tiesības uz īpašumu, proti, tiesības brīvi veikt saimniecisko darbību kā ārpakalpojuma grāmatvedim un gūt no tā peļņu.  Tāpat tiek ierobežotas personas tiesības rīkoties ar savu uzņēmumu, proti, uzņēmuma grāmatvedības vešanu pēc tās ieskatiem, uzticot grāmatvedības veikšanu tās brīvi izraudzītam pilnvarniekam. Likumprojekts paredz, ka persona šīm darbībām var pilnvarot tikai Likumprojektā noteiktajā kartībā reģistrētu (licenci saņēmušu) pakalpojumu sniedzēju.  Šis ierobežojums ir aplūkojams arī Satversmes 106.panta, proti, tiesību brīvi izvēlēties nodarbošanos, kontekstā. Šādam pamattiesību ierobežojumam jābūt īpaši pamatotam ar noteiktu leģitīmu mērķi, kā arī jābūt samērīgam (skat. Satversmes tiesas 2014.gada 7.jūlija spriedums lietā Nr.2013-17-01 22.punkts)*.* Jāuzsver, ka valsts drīkst iejaukties, nosakot īpašas prasības kādas profesionālās darbības veikšanai, tikai tad, ja tas kalpo noteiktām sabiedrības interesēm, piemēram, citu cilvēku tiesību un sabiedrības drošības aizsardzībai (skat. Satversmes tiesas 2010.gada 18.februāra spriedums lietā Nr.2009-74-01 14. un 17.punkts)*.*  Ņemot vērā, ka nekvalitatīvu grāmatvedības ārpakalpojumu sniegšana var radīt būtiskus zaudējumus trešajām pusēm, kā arī pakalpojumam piemītošo NILL risku, minētais tiesību ierobežojums ir attaisnojams, jo tam ir leģitīms mērķis un tas ir samērīgs.  Konkrētajā jomā svarīgi ir tas, ka personas spējas sniegt grāmatvedības ārpakalpojumus tiek apliecinātas noteiktā veidā, un sabiedrība var būt pārliecināta, ka ārpakalpojuma grāmatvedis spēs pienācīgā kvalitātē izpildīt tam uzticētos pienākumus, kā arī novērsīs noziedzīgi iegūtu līdzekļu legalizācijas un terorisma finansēšanas riskus. Tātad Likumprojektam ir leģitīms mērķis - citu cilvēku tiesību un sabiedrības drošības aizsardzība.  Likumprojektā iekļautās prasības ārpakalpojuma grāmatvežiem un to uzraudzība mazinās negodīgus darījumus un uzlabos to caurskatāmību, mazinās ēnu ekonomiku un uzlabos nodokļu iekasēšanu, veicinās uzticēšanos valsts pārvaldei un tautsaimniecībai, kā arī paaugstinās sniegtā pakalpojuma kvalitātes standartu.  Samērīguma princips noteic, ka gadījumos, kad publiskā vara ierobežo personas tiesības un likumiskās intereses, ir jāievēro saprātīgs līdzsvars starp personas un valsts vai sabiedrības interesēm. Lai secinātu, vai samērīguma princips ir ievērots, jānoskaidro, vai likumdevēja izraudzītie līdzekļi ir piemēroti leģitīma mērķa sasniegšanai, vai nav saudzējošāku līdzekļu šā mērķa sasniegšanai un vai likumdevējā rīcība ir atbilstoša.  **Izraudzītie līdzekļi ir piemēroti leģitīma mērķa sasniegšanai**  Likumprojektā paredzētās prasības ārpakalpojuma grāmatvežiem atbilst konkrētām profesionālās kvalifikācijas prasībām, kā arī saņemt licenci, tiešā veidā sekmē Likumprojektā izvirzītā leģitīmā mērķa sasniegšanu - noziedzīgi iegūtu līdzekļu legalizācijas un terorisma finansēšanas risku novēršanu un pakalpojumu kvalitātes celšanu.  Šie nosacījumi ir saderīgi ar NILLTPFN likuma prasībām, kā arī ļauj efektīvi realizēt starptautiskās rekomendācijās ietvertos principus (FATF 28.rekomendācija) un atbilst visas sabiedrības interesēm.  Nav saudzējošāku līdzekļu, kuri sasniegtu mērķi tādā pašā kvalitātē. Atsevišķās Eiropas Savienības dalībvalstīs ir noteiktas daudz stingrākas prasības šāda veida pakalpojumu sniegšanai. Visbiežāk sastopamie reglamentācijas modeļi ir šādi:  "darbības modelis" - ar profesiju saistītas darbības drīkst veikt tikai tas personas, kas ieguvušas profesionālo kvalifikāciju;  "nosaukuma modelis" - lai persona uz savu darbību varētu attiecināt profesijas nosaukumu, tai ir jābūt ieguvušai profesionālo kvalifikāciju, bet pašu ar profesiju saistīto darbību bez nosaukuma izmantošanas var veikt jebkurš;  "darbības un nosaukuma modelis" - šis ir visstingrākais modelis, kas prasa profesionālo kvalifikāciju gan darbību veikšanai, gan profesijas nosaukuma lietošanai (skat. European Commission. Mutual evaluation of regulated professions - Overview of the regulatory framework in the real estate sector. Ref Ares(2016)813465 - 16/02/2016, p. 4-5).  Visbeidzot likumprojekta paredzētie līdzekļi mērķa sasniegšanai ir atbilstoši. Satversmes 106.pants neliedz valstij noteikt prasības, saskaņā ar kurām personai, izvēloties noteiktu nodarbošanos, ir jāapliecina savas spējas un kvalifikācija. Ir pieļaujams pat, piemēram, pieprasīt nokārtot valsts noteiktus pārbaudījumus vai iegūt izglītību valsts atzītā mācību procesā (skat. Satversmes tiesas 2007. gada 1. novembra spriedums lietā Nr. 2007-08-01 7.punkts).  Likumprojektā ir iekļautas tikai tās prasības, bez kurām nebūtu iespējams efektīvi novērst nelegāli iegūtu līdzekļu legalizācijas un terorisma apkarošanas riskus, kā arī nodrošināt kvalitatīvu pakalpojuma saņemšanu klientiem. Piemēram, Eiropas Cilvēktiesību tiesa neatzina pārkāpumu gadījuma, kad sertificētam grāmatvedim netika piešķirta licence, argumentējot, ka pastāv vispārēja sabiedrības interese, lai ekonomiskajā aktivitāte pastāvētu publiskas garantijas grāmatveža darba uzticamībai, un bija samērīgi liegt piekļuvi nekvalificētiem grāmatvežiem šai profesijai (skat. ECT 1986.gada 26.jūnija spriedums lietā Van Marie and Others v. The Netherlands 39. - 44.punkts). Konkrētais likumprojekts neprasa personu sertificēšanu vai citu pārmērīgu prasību ievērošanu, bet ir vērsts uz vispārējas sabiedrības intereses ievērošanu, tādēļ tas ir uzskatāms par atbilstošu.  Tādējādi jāsecina, ka izraudzītie līdzekļi ir piemēroti leģitīma mērķa sasniegšanai, nav saudzējošāku līdzekļu tā sasniegšanai un likumdevējā rīcība ir atbilstoša. Līdz ar to šāds tiesiskais regulējums neuzliek nesamērīgu slogu nevienai personai un tādējādi atbilst samērīguma principam. |
| l. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Finanšu nozares asociācija, Latvijas Republikas Grāmatvežu asociācija, VID |
| 2. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas un juridiskas personas ārpakalpojuma grāmatveži. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nodrošina grāmatvedības pakalpojumu nozares reputācijas uzlabošanu, grāmatvedības dokumentu kvalitātes un publiskās ticamības celšanu, kā arī vērsts uz noziedzīgi iegūtu līdzekļu legalizācijas un terorisma un proliferācijas finansēšanas risku mazināšanu, kas pozitīvi ietekmēs tautsaimniecību kopumā.  Administratīvais slogs palielināsies, tomēr saskaņā ar VID veiktajiem aprēķiniem ārpakalpojuma grāmatvežu licencēšana varētu radīt fiskālo efektu 3,28 milj. EUR apmērā. Fiskālā efekta aprēķinam tika ņemti vērā dati par sabiedrībām ar ierobežotu atbildību, par kurām VID rīcībā nav datu par ārpakalpojuma grāmatvedi un netiek algots grāmatvedības speciālists, bet sabiedrības gada apgrozījums norāda uz pietiekami lielu saimnieciskās darbības aktivitāti, lai būtu nepieciešamība pēc kvalificēta grāmatveža pakalpojumiem. Par 2017.gadu tika konstatēti 2 359 nodokļu maksātāji, kuriem nebija zināms grāmatvedības speciālists un kuru apgrozījums bija diapazonā no 120 000 EUR līdz 500 000 EUR. Atbilstoši darba devēju ziņojumiem tika noteikta grāmatvedības speciālistu darba stundu mediāna jeb sadalījuma viduspunkts  - 122 stundas, kā arī vidējā stundu tarifa likme – 6,4 EUR. līdz ar to potenciālais nedeklarētais grāmatvedības pakalpojumu tirgus tiek novērtēts 22,10 milj. EUR apmērā. Tiek pieņemts, ka mazināmā riska vērtība varētu būt 30% apmērā no potenciālā nedeklarētā grāmatvedības pakalpojumu tirgus radītajiem valsts sociālās apdrošināšanas obligāto iemaksu (turpmāk – VSAOI) zaudējumiem 7,47 milj. EUR apmērā un IIN zaudējumiem 3,02 milj. EUR apmērā. Līdz ar to fiskālais efekts, ieviešot grāmatvežu licencēšanu un tādējādi veicinot grāmatvedības pakalpojumu sniedzēju tirgus sakārtošanu ir lēšams 3,15 milj. EUR apmērā. Paredzētie likumprojekta grozījumi varētu papildus samazināt ārpakalpojuma grāmatvežu iesaistīšanos PVN krāpnieciskajās shēmās radot iespējamo fiskālo efektu 0,13 milj. EUR apmērā (10% no mazināmās riska vērtības - PVN parāda 1,3 milj. EUR).  Tādējādi attiecīgo likuma grozījumu kopējais fiskālai efekts tiek lēsts 3,28 milj. EUR apmērā.  VID būs jānodrošina licences izsniegšana ārpakalpojuma grāmatvežiem un to uzraudzība. |
| 3. | Administratīvo izmaksu monetārs novērtējums | Par licences saņemšanu būs jāmaksā valsts nodeva 100 EUR apmērā, kuras izmaksas veido programmatūras izstrāde un uzturēšana, cilvēkresursi un citi saistīti izdevumi.  Ārpakalpojuma grāmatvežu licenču izsniegšanai un to uzraudzības nodrošināšanai VID izmaksas (t.sk. licencēto ārpakalpojuma grāmatvežu reģistra izstrādes un ikgadējās reģistra uzlabojumu izmaksas) 2020.gadam 84 553 EUR, 2021.gadam 110 957 EUR, 2022.gadam un turpmāk ik gadu 45 683 EUR. |
| 4. | Atbilstības izmaksu monetārs novērtējums | Licences izmaksas veido 100 EUR.  Pēc VID rīcībā esošās informācijas aptuvenais tirgus dalībnieku skaits ir 7200.  Ņemot vēra pārejas periodu un papildu izņēmumus, plānotais atbilstības izmaksu monetārais novērtējums 5 gadu termiņā:  7200 \* 100 EUR = 720 000 EUR |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019 | | Turpmākie trīs gadi (*euro*) | | | | |
| 2020 | | 2021 | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 3 034 000 | 0 | 3 473 200 | 2 968 800 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 456 000 | 0 | 895 200 | 390 800 |
| 1.2. valsts speciālais budžets | 0 | 0 | 0 | 1 850 000 | 0 | 1 850 000 | 1 850 000 |
| 1.3. pašvaldību budžets | 0 | 0 | 0 | 728 000 | 0 | 728 000 | 728 000 |
| 2. Budžeta izdevumi | 0 | 0 | 0 | 84 553 | 0 | 110 957 | 45 683 |
| 2.1. valsts pamatbudžets | 0 | 0 | 0 | 84 553 | 0 | 110 957 | 45 683 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 2 949 447 | 0 | 3 362 243 | 2 923 117 |
| 3.1. valsts pamatbudžets | 0 | 0 | 0 | 371 447 | 0 | 784 243 | 345 117 |
| 3.2. speciālais budžets | 0 | 0 | 0 | 1 850 000 | 0 | 1 850 000 | 1 850 00 |
| 3.3. pašvaldību budžets | 0 | 0 | 0 | 728 000 | 0 | 728 000 | 728 000 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 84 553 | X | 0 | 0 |
| 5. Precizēta finansiālā ietekme | X | 0 | X | 3 034 000 | X | 3 362 243 | 2 923 117 |
| 5.1. valsts pamatbudžets | 0 | 456 000 | 784 243 | 345 117 |
| 5.2. speciālais budžets |  | 1 850 000 | 1 850 000 | 1 850 00 |
| 5.3. pašvaldību budžets | 0 | 728 000 | 728 000 | 728 000 |
|  |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Fiskālā efekta aprēķinam tika ņemti vērā dati par sabiedrībām ar ierobežotu atbildību, par kurām VID rīcībā nav datu par ārpakalpojuma grāmatvedi un netiek algots grāmatvedības speciālists, bet sabiedrības gada apgrozījums norāda uz pietiekami lielu saimnieciskās darbības aktivitāti, lai būtu nepieciešamība pēc kvalificēta grāmatveža pakalpojumiem. Par 2017.gadu tika konstatēti 2 359 nodokļu maksātāji, kuriem nebija zināms grāmatvedības speciālists un kuru apgrozījums bija diapazonā no 120 000 EUR līdz 500 000 EUR. Atbilstoši darba devēju ziņojumiem tika noteikta grāmatvedības speciālistu darba stundu mediāna jeb sadalījuma viduspunkts  - 122 stundas, kā arī vidējā stundu tarifa likme – 6,4 EUR. Līdz ar to potenciālais nedeklarētais grāmatvedības pakalpojumu tirgus tiek novērtēts 22,10 milj. EUR apmērā. Tiek pieņemts, ka mazināmā riska vērtība varētu būt 30% apmērā no potenciālā nedeklarētā grāmatvedības pakalpojumu tirgus radītajiem VSAOI zaudējumiem 7,47 milj. EUR apmērā un IIN zaudējumiem 3,02 milj. EUR apmērā. Līdz ar to fiskālais efekts, ieviešot grāmatvežu sertificēšanu un tādējādi veicinot grāmatvedības pakalpojumu sniedzēju tirgus sakārtošanu ir lēšams 3,15 milj. EUR apmērā. Paredzētie likumprojekta grozījumi varētu papildus samazināt ārpakalpojuma grāmatvežu iesaistīšanos PVN krāpnieciskajās shēmās radot iespējamo fiskālo efektu 0,13 milj. EUR apmērā (10% no mazināmās riska vērtības - PVN parāda 1,3 milj. EUR).  Tādējādi attiecīgo likuma grozījumu kopējais fiskālai efekts tiek lēsts 3,28 milj. EUR apmērā.  **Fiskālā ietekme, milj. EUR**   |  |  |  |  | | --- | --- | --- | --- | |  | 2020 | 2021 | 2022 | | PVN | 0,130 | 0,130 | 0,130 | | IIN, t.sk., | 0,910 | 0,910 | 0,910 | | *valsts pamatbudžets* | *0,182* | *0,182* | *0,182* | | *pašvaldību budžets* | *0,728* | *0,728* | *0,728* | | SOC | 2,240 | 2,240 | 2,240 | | *valsts speciālais budžets* | *1,850* | *1,850* | *1,850* | | *iemaksas 2.pensiju līmenī* | *0,390* | *0,390* | *0,390* | | **Kopā** | **3,280** | **3,280** | **3,280** |   Ieņēmumi no vienas valsts nodevas par ārpakalpojuma grāmatveža licences izsniegšanu plānoti 100 EUR apmērā. Pašlaik VID ir reģistrēti aptuveni 7 200 ārpakalpojuma grāmatvežu. Plānots, ka pārejas perioda ietvaros pirmajā gadā licencēto ārpakalpojuma grāmatvežu skaits būs 1 440 (20% no kopējā tirgus dalībnieku skaita), tādējādi tas veidos budžeta ieņēmums  144 000 EUR apmērā. Savukārt 2021.gadā licences būs jāizsniedz pārējiem 5 760 tirgus dalībniekiem, tādējādi tas veidos budžeta ieņēmumus 576 000 EUR. Papildus jānorāda, ka uzraudzības procesā licences varēs tikt anulētas un par atkārtotu licenču saņemšu būs atkal jāmaksā valsts nodeva. Ņemot vērā grāmatvedības ārpakalpojumu nozarē konstatēto pārkāpumu īpatsvaru, aptuveni 5% no tirgus dalībniekiem tiek konstatēti būtiski NILLTPFN likuma normu pārkāpumi. Tādējādi 2021. gadā iespējamais atkārtoti izsniegto licenču skaits ir 72 (5% no izsniegtajām 1440 licencēm), kas veido papildus valsts budžeta ieņēmumus 7 200 EUR apmērā, savukārt 2022. gadā iespējamais atkārtoti izsniegto licenču skaits ir 288 (5% no izsniegtajām 5 760 licencēm), kas veido papildus valsts budžeta ieņēmumus 28 800 EUR apmērā.  Atbilstoši plānotajai licenču izsniegšanas intensitātei, 2020. gadā VID būs nepieciešams no iekšējiem resursiem novirzīt divas amata vietas licencēšanas procesa nodrošināšanai, savukārt 2021.gadā, VID būs nepieciešams no iekšējiem resursiem novirzīt papildus 3 amata vietas licenču izsniegšanai.  Pēc pārejas perioda beigām 2022.gada 1. februārī, tiek plānots vidēji vienā gadā izsniegt 500 licences (jaunu licenču izsniegšana, anulētu licenču atjaunošana, licenču pārreģistrācija), kas veido papildus valsts budžeta ieņēmumus 50 000 EUR apmērā.  Sākot ar 2022.gadu ārpakalpojuma grāmatveža licences izsniegšanai un to uzraudzības nodrošināšanai VID no iekšējiem resursiem novirzīs divas amata vietas.  Amata vietas tiks novirzītas no citām VID struktūrvienībām, nosakot mēnešalgas atbilstoši Ministru kabineta noteikumos noteiktās skalas maksimumam un piešķirot piemaksu par personisko darba ieguldījumu un darba kvalitāti 10% apmērā no mēnešalgas. Papildus nepieciešamais finansējums ir aprēķināts kā starpība starp VID citu struktūrvienību amata vietām noteikto mēnešalgu un Ministru kabineta noteikumos noteiktās skalas maksimumu. Papildus darbinieku motivēšanai aprēķināts finansējums piemaksas par personisko darba ieguldījumu un darba kvalitāti piešķiršanai 10% apmērā no mēnešalgas starpības, ikgadējās prēmijas un atvaļinājuma pabalsta noteikšanai 10% apmērā no jaunās mēnešalgas. Piemaksas par personisko darba ieguldījumu un darba kvalitāti piešķiršana notiek reizi ceturksnī atbilstoši VID kārtējā gada rīkojumā “Par Valsts ieņēmumu dienestā noteikto atlīdzību” noteiktajiem piemaksas piešķiršanas kritērijiem, izvērtējot katra darbinieka darba rezultātus un kvalitāti. Piemaksas par personisko darba ieguldījumu un darba kvalitāti apmērs mēnesī nevar pārsniegt 40% no darbiniekam noteiktās mēnešalgas atbilstoši Valsts un pašvaldību institūciju amatpersonu un darbinieku atlīdzības likuma 14.panta divpadsmitajā daļā noteiktajam.    Nepieciešamo izmaiņu iestrādei VID informācijas sistēmās 2020.gadā nepieciešams finansējums Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” **41 036** **EUR** apmērā, tajā skaitā izmaiņu ieviešanai:   |  |  |  |  | | --- | --- | --- | --- | | **Informācijas sistēma** | **Vienas persondienas izmaksas, EUR ar PVN** | **Persondienu skaits** | **Izmaksas, EUR ar PVN** | | Nodokļu informācijas sistēma | 453,75 | 46 | 20 873 | | Elektroniskās deklarēšanas sistēma | 320,05 | 63 | 20 163 | | **Kopā** |  | **109** | **41 036** |     Pēc izmaiņu veikšanas, to uzturēšanai 2021.gadā un turpmāk ik gadu nepieciešams finansējums **2 166 EUR** apmērā, t.sk.:  • 3% no kopējām ieviešanas izmaksām (1 231 EUR);  • 1% no Oracle datubāzes licences gada uzturēšanas maksas (935 EUR).  Izdevumi, kas saistīti ar papildus funkciju izpildi:   * 2020.gadā 43 517 EUR t.sk.:   o 2 galveno juristu (21.saime, IV līmenis, 11.mēnešalgu grupa, 3.kategorija) atlīdzības izdevumi 43 517 EUR, t.sk. atalgojums 32 791 EUR, darba devēja valsts sociālās apdrošināšanas obligātās iemaksas 8 448 EUR, sociālās garantijas 2 278 EUR;   * 2021.gadā 110 957 EUR t.sk.:   o 5 galveno juristu (21.saime, IV līmenis, 11.mēnešalgu grupa, 3.kategorija) atlīdzības izdevumi 108 791 EUR, t.sk. atalgojums 81 977 EUR, darba devēja valsts sociālās apdrošināšanas obligātās iemaksas 21 120 EUR, sociālās garantijas 5 694 EUR;  o informācijas sistēmās veikto izmaiņu uzturēšanas izdevumi 2 166 EUR.   * 2022.gadā un turpmāk ik gadu 45 683 EUR t.sk.:   o 2 galveno juristu (21.saime, IV līmenis, 11.mēnešalgu grupa, 3.kategorija) atlīdzības izdevumi 43 517 EUR, t.sk. atalgojums 32 791 EUR, darba devēja valsts sociālās apdrošināšanas obligātās iemaksas 8 448 EUR, sociālās garantijas 2 278 EUR;  o informācijas sistēmās veikto izmaiņu uzturēšanas izdevumi 2 166 EUR. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Tiks izveidotas 5 jaunas amata vietas, nepalielinot kopējo amata vietu skaitu Valsts ieņēmumu dienestā. | | | | | | |
| 8. Cita informācija | 2020.gadā nepieciešamais finansējums VID izmaiņu veikšanai informācijas sistēmās 41 036 EUR apmērā un amata vietu atlīdzības izdevumiem 43 517 EUR apmērā tiks nodrošināts Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” ietvaros, t.sk. prioritārā pasākuma “VID kapacitātes stiprināšana nelegāli iegūto līdzekļu legalizācijas novēršanas jomā” un prioritārā pasākuma “Pasākumu plāna noziedzīgi iegūtu līdzekļu legalizācijas un terorisma finansēšanas novēršanai laika periodam līdz 2019.gada 31.decembrim īstenošana” apakšpasākuma “Uzraudzības funkcijas stiprināšana un efektivizēšana nelegāli iegūtu līdzekļu legalizācijas novēršanas jomā nodrošināšanai” ietvaros.  Likumprojekta “Par valsts budžetu 2021.gadam” un likumprojekta “Par vidēja termiņa budžeta ietvaru 2021., 2022. un 2023.gadam” sagatavošanas procesā palielināt ieņēmumu prognozi no valsts nodevas par grāmatvedības ārpakalpojuma sniedzēju licencēšanu 2021.gadā 583 200 euro, 2022.gadā 78 800 euro, 2023. un turpmākajiem gadiem par 50 000 euro ik gadu, vienlaikus palielinot dotāciju no vispārējiem ieņēmumiem un izdevumus Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” 2021.gadam  110 957 EUR, 2022.gadam un turpmākajiem gadiem 45 683 EUR apmērā ik gadu, lai Valsts ieņēmumu dienests nodrošinātu grāmatvedības ārpakalpojuma sniedzēju licencēšanu. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Finanšu ministrijai jāizstrādā Ministru kabineta noteikumu projekts, aptverot šādus jautājumus attiecībā uz ārpakalpojuma grāmatvežu licencēšanu:  - licences izsniegšanas, atjaunošanas, pārreģistrācijas, apturēšanas un anulēšanas prasības un kārtība;  - ierobežojumus licences saņemšanai, licences izsniedzošās institūcijas lēmumu apstrīdēšanas kārtība;  - valsts nodevas apmērs un maksāšanas kārtība. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts izstrādāts, lai nodrošinātu atbilstību Eiropas Parlamenta un Padomes 2015.gada 20.maija Direktīvas (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK 47. panta 3.punkta prasībām. Projekts pēc saskaņošanas tiks paziņots Eiropas Komisijai un Eiropas Savienības dalībvalstīm komentāru sniegšanai atbilstoši Eiropas Parlamenta un Padomes 2006.gada 28.decembra Direktīvā 2006/123/EK par pakalpojumiem iekšējā tirgū un Brīvas pakalpojumu sniegšanas likuma 15.pantā septītajā daļā noteiktajam. |
| 2. | Citas starptautiskās saistības | Likumprojekts izstrādāts, lai nodrošinātu atbilstību FATF 2012.gada februārī apstiprinātajām rekomendācijām, proti, lai ieviestu FATF 28. rekomendāciju |
| 3. | Cita informācija | Ar Likumprojektu paredzēts ieviest Moneyval rekomendācijas. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes gaitā notika konsultācijas ar Latvijas Republikas Grāmatvežu asociāciju, Finanšu nozares asociāciju.  Uzziņa par likumprojektu publicēta Finanšu ministrijas tīmekļa vietnē 2019.gada 8.aprīlī:  <http://www.fm.gov.lv/lv/sabiedribas_lidzdaliba/tiesibu_aktu_projekti/gramatvedibas_politika#project553>  kā arī Valsts kancelejas tīmekļa vietnē:  <https://www.mk.gov.lv/content/ministru-kabineta-diskusiju-dokumenti> |
| 2. | Sabiedrības līdzdalība projekta izstrādē | Likumprojekta izstrādes gaitā Latvijas Republikas Grāmatvežu asociācija, Finanšu nozares asociācija un citi sabiedrības pārstāvji izteica priekšlikumus, kas ņemti vērā likumprojekta izstrādes gaitā.. |
| 3. | Sabiedrības līdzdalības rezultāti | Latvijas Republikas Grāmatvežu asociācijas, Finanšu nozares asociācijas piedāvātie priekšlikumi ir pārrunāti un ņemti vērā. Minētās iestādes atbalsta likumprojekta tālāku virzību. Ņemot vērā būtiskākos sabiedrības pārstāvju priekšlikumus, ir pagarināts pārejas periods licences saņemšanai, kā arī plānots noteiktas citas profesionālās kvalifikācijas, kas būtu līdzvērtīgas minimālajam grāmatvedības ārpakalpojuma sniedzēja profesionālās kvalifikācijas standartam. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, VID. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Ar ārpakalpojuma grāmatvežu licencēšanas ieviešanu tiek paplašināts VID uzdevumu loks. Licencēšanas uzdevumu izpildei VID ir nepieciešams izstrādāt un uzturēt licencēto ārpakalpojuma grāmatvežu reģistru un izsniegt licences ārpakalpojuma grāmatvežiem. |
| 3. | Cita informācija | Nav |

Finanšu ministrs J.Reirs

A.Aizupietis, 67122499

[Artis.Aizupietis@vid.gov.lv](mailto:Artis.Aizupietis@vid.gov.lv)